Vrystaatse leeuboer vrygelaatPieter Swart (Foto: Facebook) Pieter Swart, die leeuboer wat verlede week op sy plaas naby Kroonstad in die Vrystaat aangeval en drie vermeende aanvallers uit beweerde selfverdediging doodgeskiet het, is Maandagmiddag uit aanhouding vrygelaat. Maroela Media het vroeër berig Swart is verlede week ná die aanval in hegtenis geneem op drie aanklagte van moord nadat ’n voorlopige ondersoek deur die polisie op ’n “ander weergawe” van die aanval gedui het as dié wat hy aanvanklik gegee het. Swart sou na verwagting vandag in die plaaslike landdroshof verskyn. Die saak is egter nooit op die hofrol geplaas nie. FC Schilling, Swart se regsverteenwoordiger, het buite die hof aan Maroela Media bevestig dat Swart uit aanhouding vrygelaat is aangesien daar geen prima facie-saak is nie. Nog drie verdagtes sou na verwagting ook vandag verskyn in verband met die aanval. Maroela Media verneem dat dié drie daarvan beskuldig word dat hulle met die vermeende aanvallers saamgeweer het om ’n misdaad te pleeg. Die verdagtes, twee mans en ŉ vrou, is almal in hul laat twintigs. Hulle het egter teen middagete nog nie in die hof verskyn nie.